Wiskain po sabe Screening Test result prom pribert part blo yu

Dis gaid elpe yu po sabe result prom Screening Test prom oman pribert part.

Dokta o nurs go tok po yu baut dem result ane wanem go apen nau.

Em gud taim nau po ask eni question o po spik dempla ip yu gad eni wori baut dem result.

# Wanem dis test e luk po?

Dis test gede sampol prom oman pribert part. E luk po human papillomavirus (HPV) infection.

Plenti pipol bin gede dis HPV wea laip blo dempla ane dempla no sabe dat dempla bin kese dis HPV.

Ip dis HPV em stap wea bodi lo po long taim, em mait meke problem wea pribert part blo oman. Em ken apen apta 10 to 15 year.

# Wanem result blo da test e min?

Elth woka blo yu go tok po yu baut result prom gede sample prom oman pribert part ane em go ansa eni question.

# Sabe dem result blo da test

Dem wan ya dem dipren result yu ken gedem ane wanem ol min.

## Kam baigen lo 5 years po nada test

E no bin gad eni HPV wea sample blo yu. Gede nada test lo 5 years taim. Mipla go remind yu 3 mants bipo yu kam po gede da test.

## Kam baigen ane elth woka blo yu go teke nada sample.

Yu bin chose po teke dis sample yuselp ane e bin gad HPV wea da sample. Dempla go aske yu po kambaik po luk dokta o nurs. Dempla go teke extra sample prom oman pribert part blo yu. Distaim yu kan teke diskain sample yuselp.

## Meke da test gen lo 12 months

E bin gad HPV wea sample blo yu, bat bodi blo yu go clear em emselp. Em seip po yu po wait 12 months bipo gede nada test.

## Dem result blo da test no bin prapa clear so yu mas gede da test gen

Da ples wea mipla bin sane da sample kan gede prapa ansa. E no min dat samting e rong.

Meke booking po nada test lo 6 o 12 wiks.

## Spesil dokta go wande luk yu

E bin gad HPV wea sample blo yu ane diskain HPV sik yu go nid mo test o tritment.

Dokta o nurs go sane yu po spesil dokta po nada test.

Ip yu nid mo inpomeisan, tok po dokta, nurs o elth woka, o go luk [www.health.gov.au/NCSP](http://www.health.gov.au/NCSP) o ring 1800 627 701.